Skaak en kinders: Is dit die antwoord op ’n wêreld vol sinneloosheid? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Skaak en kinders: Is dit die antwoord op ’n wêreld vol sinneloosheid?
Skaak en kinders: Is dit die antwoord op ’n wêreld vol sinneloosheid?
In 2011 het die voormalige Sowjetstaat Armenië skaakonderrig verpligtend gemaak vir alle studente.
Kinders word gevolglik vir twee jaar twee ure per week geleer skaak speel. “Die skaakkultuur strek egter tot ver buite die klaskamer, met weeklikse skaaktydskrifte en televisieprogramme wat op kinders gemik is,” skryf John Thornhill in Financial Times.
Ander lande ─ soos die VSA, Mexiko, Noorweë en Brasilië ─ is ook besig om omvattende skaakonderrigprogramme in te stel.
Die rede hiervoor is eenvoudig: Skaak is propvol voordele vir kinders se kognitiewe ontwikkeling en vaardighede.
Toe Spaanse palementariërs ʼn resolusie oorweeg het om skaak deel van die skoolleerplan te maak en dit toe goedgekeur het, het hulle aangehaal uit ʼn studie oor die opvoedkundige voordele daarvan. Die verslag, wat deur die universiteite van Girona en Lleida opgestel is, het gevind dat kinders wat die spel speel hoër punte in wiskunde en lees gekry het.
Baie navorsing staaf dit, sê Beth Weinhouse, ʼn bydraer by Parents.com. Die opvoedkundige sielkundige van New York-stad, Stuart Margulies, het in 1996 tot die gevolgtrekking gekom dat laerskoolleerders in Los Angeles en New York wat skaak speel ongeveer 10 persentasiepunte meer kry in leestoetse as hul porture wat nie speel nie. James M Liptrap, ʼn onderwyser en skaakbeskermheer, het in 1997 ʼn soortgelyke studie gedoen en gevind dat graad vyf-leerders wat skaak speel in staatsleesassesserings 4,3 punte meer en in wiskundetoetse 6,4 punte meer kry as hul porture wat nie skaak speel nie.
Robert Ferguson, uitvoerende direkteur van die American Chess School, het selfs interessanter bevindinge in sy doktorale proefskrif gemaak. Hy het preadolessente bestudeer wat betrokke was by ʼn verskeidenheid aktiwiteite ─ soos werk met rekenaars, skaak en kreatiewe skryfkursusse ─ wat daarop gemik is om kreatiewe en kritiesedenke-vaardighede te voed. Teen die tyd dat die studente 60 uur aan hul gekose aktiwiteite spandeer het, het die skaakspelers byna 13 persentasiepunte meer in kritieke denke en 35 persentasiepunte meer in kreatiewe denke gekry.
Die beste deel en waarde van skaak is dat dit die brein goeie oefening gee. “Terwyl onderwysers en ouers ʼn stryd voer met die aandagafleiers soos elektroniese speletjies, sosiale media en aandaggebrekversteuring by jonger generasies, argumenteer die ondersteuners van skaakonderrig dat dit ʼn goeie manier is vir kinders om te leer van billike kompetisie, intellektuele dissipline, beplanning en volharding,” sê Thornhill.
Peter Dauvergne, ʼn Kanadese akademikus en skaakmeester, redeneer soos volg in ʼn dikwels aangehaalde geskrif oor die onderwerp: Skaak is ʼn buitengewoon effektiewe onderrigmiddel. Dis ʼn gelyke uitdaging vir die intellekte van seuns en dogters, begaafd en gemiddeld, atleties en nie-atleties, ryk en arm. Dit kan kinders die belangrikheid van beplanning leer sowel as die gevolge van besluite. Dit kan hulle ook leer om te konsentreer, hoe om met grasie te wen en verloor, hoe om logies en effektief te dink, en hoe om moeilike en abstrakte besluite te neem’”.
Studies deur dr. Dianne Horgan, dekaan van die nagraadse skool vir berading, opvoedkundige sielkunde en navorsing by die Universiteit van Memphis, het getoon dat skaak ʼn kind se visuele geheue, aandagspan en ruimtelike redeneervermoë verbeter.
Dit ontwikkel ook albei kante van die brein. Navorsers in Duitsland het tot hul verbasing gevind dat albei hemisfere van skaakdeskundiges se breins ewe aktief is. Die navorsers het verwag om te vind dat die spelers se linkerbrein meer aktief is as hulle vir die deskundiges skaakposisies en geometriese fatsoene gee om te identifiseer.